Vrou wat baba steel, lank tronk toe | Maroela Media
Foto ter illustrasie. (Argieffoto: Unsplash)
'n 34-jarige vrou is vandeesweek 12 jaar tronkstraf opgelê vir die ontvoering van 'n week oue babaseuntjie naby Jozini in KwaZulu-Natal in 2011.
Die vrou het in die Empangeni-streekhof verskyn en skuldig gepleit. Sy het aan die hof gesê dat sy die kind gesteel het omdat sy lief is vir kinders en geen kinders van haar eie het nie. Sy het gesê dat sy van plan was om die seuntjie te hou.
Die saak het eers vyf jaar later aan die lig gekom toe die skuldige en haar kêrel uitmekaar is en vrae gevra is oor wie die kind se ouers is.
Die skuldige het aan die hof gesê dat sy destyds na die baba se ma se huis is nadat sy gesien het daar hang babaklere op die wasgoeddraad buite die huis.
Die ma van die baba was in daardie stadium net 16 jaar oud en het aan die skuldige gesê dat haar ouers in Johannesburg is. Die skuldige het toe vir die ma gejok en gesê dat sy vir die regering werk en mense help wat nie ID's en geboortesertifikate het nie om toegang tot finansiële hulp van die staat te kry.
Die beskuldigde het die ma toe oortuig om haar toe te laat om haar en die baba na die Jozini-sakesentrum te neem om vir die nodige dokumente aansoek te doen.
"Daar aangekom, het die skuldige aan die jong ma geld gegee om kos te koop en haar na die naaste winkel gestuur. Terwyl die ma in die winkel is, het die skuldige met die baba gevlug," lui 'n verklaring deur die hoof van openbare vervolging in KwaZulu-Natal. Sy het die kind na Johannesburg geneem.
In 'n verklaring wat voor die hof gedien het, het die baba se ma gesê sy het dae aaneen gehuil nadat die baba verdwyn het en niks geëet of geslaap nie. Sy het glo oral na hom gesoek en elke keer wat sy gehoor het dat 'n baba gevind is, het sy en haar ouers hulle daarheen gehaas om te kyk of dit nie dalk haar kind is wat gevind is nie.
Die kind is intussen aan die ma terugbesorg.
Ses jaar van die skuldige se vonnis is vir vyf jaar opgeskort, wat beteken dat sy effektief vir ses jaar agter tralies sal wees.
Die kantoor van openbare vervolging het die skuldigbevinding en vonnis verwelkom.
Ek het al voorheen ook gevra: skrik tronkstraf regtig die mense af? Is die gedagte om elke dag heeldag niks te doen nie, drie maaltye per dag te geniet en gerieflike huisvesting te ontvang, nie al wat hulle van die lewe vra nie?